Rådets fælles holdning

af 21. oktober 2002

om Rwanda og om ophævelse af fælles holdning 2001/799/FUSP

(2002/830/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) Rådet har fastlagt Den Europæiske Unions mål og prioriteter for så vidt angår Rwanda ved fælles holdning 2000/558/FUSP(1) og 2001/799/FUSP(2).

(2) Ved Rådets fælles aktion 96/250/FUSP(3) blev der udnævnt en særlig udsending for De Store Søers Område i Afrika.

(3) I henhold til artikel 8 i partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000(4) skal der etableres en politisk dialog mellem Den Europæiske Union og alle aftalens signatarstater med henblik på at gennemføre aftalens mål, navnlig for så vidt angår fred, sikkerhed og fremme af et stabilt og demokratisk klima.

(4) Der bør vedtages en ny fælles holdning om Rwanda og fælles holdning 2001/799/FUSP bør ophæves på baggrund af udviklingen i Rwanda siden november 2001 -

VEDTAGET FØLGENDE FÆLLES HOLDNING:

Artikel 1

Den Europæiske Unions mål og prioriteter for så vidt angår dens forbindelser med Rwanda er at fremme, stimulere og støtte processen med henblik på

a) overvindelse af følgerne af folkedrabet og fremme af national forsoning

b) genopbygning, fattigdomsbekæmpelse og udvikling

c) beskyttelse og fremme af menneskerettighederne og de grundlæggende frihedsrettigheder

d) overgangen til demokrati.

Det bemærkes, at regional ustabilitet kan medvirke til at bringe opfyldelsen af disse mål i fare, og Den Europæiske Union tilskynder derfor den rwandiske regering til især gennem sin udenrigspolitik at bidrage til at skabe regional stabilitet, ligesom den også opfordrer alle andre parter i konflikter i regionen hertil.

Artikel 2

Den Europæiske Union bekræfter, at fremskridt på de i artikel 1 nævnte områder først og fremmest er den rwandiske regerings ansvar.

For at støtte og fremme dens bestræbelser på disse områder fører Den Europæiske Union bl.a. via sin særlige udsending for De Store Søers Område i Afrika en konstruktiv og kritisk politisk dialog med den rwandiske regering på grundlag af bestemmelserne i denne fælles holdning.

Artikel 3

For så vidt angår den rwandiske regerings regionale udenrigs- og sikkerhedspolitik:

a) ser Den Europæiske Union med tilfredshed på indgåelsen af aftalen mellem Rwanda og Den Demokratiske Republik Congo, der blev undertegnet den 30. juli 2002 i Pretoria, og på tilbagetrækningen af rwandiske tropper fra Den Demokratiske Republik Congo. Den Europæiske Union tilskynder samtidig Rwandas regering til fortsat at overholde Pretoria-aftalen

b) anmoder Den Europæiske Union indtrængende den rwandiske regering om at opfylde de forpligtelser, som den indgik bl.a. i Lusaka (juli 1999), i Kampala (april 2000) og i Harare (december 2000) med henblik på en fredelig og hurtig forhandlingsløsning på krisen i Den Demokratiske Republik Congo, og om at overholde relevante resolutioner fra FN's Sikkerhedsråd, især resolution 1304 (2000), 1341 (2001), 1355 (2001), 1376 (2001), 1399 (2002) og 1417 (2002)

c) tilskynder Den Europæiske Union Rwandas regering til at bruge sin indflydelse til at sikre, at menneskerettighederne og civilbefolkningens sikkerhed i den østlige del af Den Demokratiske Republik Congo respekteres

d) opfordrer Den Europæiske Union den rwandiske regering til at fremme dialogen og bestræbelserne på systematisk at søge tilvejebragt en fredelig løsning med de kompetente myndigheder i de nabolande, der er involveret i den congolesiske og burundiske krise

e) anmoder Den Europæiske Union de rwandiske myndigheder, som det har gjort det med alle konfliktens parter, om at tage behørigt hensyn til de henstillinger og foranstaltninger, som FN vil kunne vedtage om den ulovlige udnyttelse af de rige naturressourcer i Den Demokratiske Republik Congo.

Artikel 4

Med hensyn til situationen internt i Rwanda vil Den Europæiske Unions indsats bygge på følgende principper:

a) For så vidt angår forsoning og magtdeling fremmer og støtter Den Europæiske Union forsoningen mellem alle rwandere i og uden for Rwanda gennem en dialog mellem alle de grupper, der tager afstand fra vold og folkedrab. Denne dialog skal være vidtspændende og især være rettet mod en bedre magtdeling, en demokratisering af landet, national genopbygning og minoritetsbeskyttelse. Den Europæiske Union tager hensyn til regeringens særlige ansvar på dette område, men understreger, at den tillægger det stor betydning, at Kommissionen for Forsoning og National Enhed er uafhængig, og repræsentativ, ligesom den støtter dennes aktiviteter.

b) For så vidt angår demokratiseringen

i) understreger Den Europæiske Union, at det er vigtigt, at den politiske balance, som den rwandiske grundlov foreskriver, overholdes. Den tilskynder kraftigt den rwandiske regering og den forfatningsmæssige og retlige kommission til i nært samråd med befolkningen at færdiggøre affattelsen af en ny forfatning, som skal give landet en ny institutionel ramme, til at sikre en effektiv beskyttelse af rwandernes civile og politiske rettigheder, fri partidannelse, opretholdelse af den sociale samhørighed og beskyttelse af de grundlæggende friheder og rettigheder

ii) understreger Den Europæiske Union behovet for, at alle parter deltager i valget, og opfordrer Rwandas regering til at fastlægge en afstemningsmekanisme, der sikrer frie og retfærdige valg og garanterer alle rwandere og alle sektorer i samfundet (herunder de politiske partier) retten til at udtrykke deres synspunkter, ytringsfriheden (herunder beskyttelse af mediefriheden) og det civile samfunds deltagelse i den offentlig debat samt gennemsigtighed i hele valgprocessen og valglovgivningen

iii) ser Den Europæiske Union med tilfredshed på meddelelsen fra den nationale valgkommission om, at parlaments- og præsidentvalget finder sted i anden halvdel af 2003, og på opfordringen til det internationale samfund om at overvåge valget

iv) understreger Den Europæiske Union, at den lægger stor vægt på, at denne kommission er uafhængig af hensyn til valgprocessernes troværdighed, og opfordrer myndighederne til at sikre, at kommissionen i praksis er fuldt uafhængig

v) tilskynder Den Europæiske Union den rwandiske regering til fortsat at styrke de valgte lokale myndigheders kompetence, beføjelser og midler, så den lokale befolkning sikres deltagelse i den politiske proces og udviklingen generelt og er rede til at støtte denne proces med passende foranstaltninger samt til fortsat at støtte den decentraliseringsbevægelse, som regeringen indledte i maj 2000.

c) For så vidt angår retssystemet og håndhævelsen af Gacaca-retten (domstole med folkelig deltagelse, der bygger på traditionel ret) udtaler Den Europæiske Union, at den

i) ser med tilfredshed på den officielle iværksættelse af Gacaca-domstolene og tilskynder Rwandas regering til at overvåge de kommende procedurer i nært samarbejde med nationale og internationale ikke-statslige organisationer

ii) anerkender den konstruktive rolle, som Gacaca-domstolene kan spille som led i retsopgøret efter folkemordet i 1994, navnlig for at fremskynde rettergangen for dem, som mistænkes for at have deltaget i folkemordet, og som fortsat er fængslet

iii) understreger nødvendigheden af fortsat at gennemføre Gacaca-systemet og at indføre samfundstjeneste under hensyntagen til alle de berørte parters grundlæggende rettigheder

iv) i den forbindelse tilskynder den rwandiske regering og højesteret til at sørge for, at Gacaca-retsplejen er i overensstemmelse med de internationale standarder på menneskerettighedsområdet

v) ligeledes tilskynder Gacaca-domstolene til generelt at lade mildhed være et grundprincip i deres holdning og til at beskytte de lovsikrede rettigheder både for de anklagede, navnlig med hensyn til forsvar og appel, og for de civile parter

vi) også tilskynder den rwandiske regering til at sikre sig, at alle bestemmelser om god forvaltning af Gacaca-retten bliver gennemført, navnlig for så vidt angår den retlige procedure ved disse domstole

vii) sammen med andre af den rwandiske regerings samarbejdspartnere og på en koordineret måde fortsætter sin støtte til Gacaca-systemet, der iværksættes i overensstemmelse med ovennævnte principper

viii) tilskynder de rwandiske myndigheder til fortsat at arbejde på at skabe forståelse i befolkningen i almindelighed og hos de overlevende efter folkedrabet i særdeleshed for, at det er nødvendigt at acceptere disse principper, da det vil gøre det muligt både at behandle problemet om straffrihed og at finde frem til en pragmatisk løsning på det foruroligende problem, som det store antal indsatte i fængslerne, der afventer rettergang under prekære fængslingsforhold, udgør

ix) opfordrer den rwandiske regering til at fortsætte sine bestræbelser på at nedbringe antallet af indsatte i fængslerne (navnlig sårbare grupper som ældre, invalide, og syge samt de, som på nuværende tidspunkt er mindreårige, og de, som var det på tidspunktet for den handling, de blev arresteret for)

x) i den forbindelse med tilfredshed noterer sig, at der er blevet foretaget indledende Gacaca-forundersøgelser, hvilket har gjort det muligt at løslade et vist antal fængslede, som der ikke kunne rejses sag imod.

Den Europæiske Union

i) støtter arbejdet i Den Internationale Straffedomstol for Rwanda i Arusha, bl.a. ved at fortsætte bestræbelserne på at sikre, at alle stater udleverer alle de personer, som det har anklaget for folkedrab og andre alvorlige krænkelser af den humanitære folkeret, til tribunalet. Den vil søge yderligere at forbedre tribunalets administrative effektivitet

ii) opfordrer indtrængende den rwandiske regering til fuldt ud at opfylde sin forpligtelse til at samarbejde med Den Internationale Straffedomstol for Rwanda og give alle de oplysninger, som domstolen beder om, uanset hvilke personer eller institutioner, der er tale om. Den Europæiske Union tilskynder den rwandiske regering til at opfylde sine forpligtelser i henhold til den internationale konvention om borgerlige og politiske rettigheder og til at overholde andre internationale garantier i forbindelse med dødsstraf, samt indtrængende tilskynde den til at overveje at afskaffe dødsstraffen.

Den Europæiske Union tilskynder også den rwandiske regering til at tiltræde Rom-statutten for Den Internationale Straffedomstol.

d) For så vidt angår landsbypolitikken, ser Den Europæiske Union med tilfredshed på den rwandiske regerings prioritering af dens strategi for fattigdomsbekæmpelse og dens overvejelser om som led heri at samle befolkningen i landsbyer på frivillig basis.

e) For så vidt angår menneskerettighederne:

i) opmuntrer Den Europæiske Union den rwandiske regering til at fortsætte sit samarbejde med FN's højkommissær for menneskerettigheder

ii) opfordrer Den Europæiske Union den rwandiske regering til at fremme og konkret beskytte menneskerettighederne for alle rwandere, bl.a. ved at sikre den nationale menneskerettighedskommissions uafhængige og effektive virke og ved at lette den indsats, som gøres af de organisationer til forsvar af menneskerettighederne, som er aktive i Rwanda

iii) tilskynder Den Europæiske Union den nationale menneskerettighedskommission til at fortsætte samarbejdet med de berørte ikke-statslige organisationer, til at styrke sine aktiviteter og til at fremskynde gennemførelsen af sit handlingsprogram, som Den Europæiske Union yder sit bidrag til.

f) For så vidt angår samarbejde samt økonomisk og social udvikling, understreger Den Europæiske Union den snævre sammenhæng mellem korrekt gennemførelse af det strategiske program til bekæmpelse af fattigdom og den rwandiske regerings fortsatte bestræbelser med henblik på at bidrage til en tilbagevenden til fred og sikkerhed i regionen, specielt i Den Demokratiske Republik Congo, samt til konsolidering af forsonings- og demokratiseringsprocessen i Rwanda.

Den Europæiske Union hilser tilbagetrækningen af rwandiske tropper fra Den Demokratiske Republik Congo velkommen og gentager, at indsatsen med henblik på en fredelig løsning af konflikten i Den Demokratiske Republik Congo, som vil blive nøje fulgt af de kompetente instanser, vil få indflydelse på samarbejdsforbindelserne mellem Den Europæiske Union og Rwanda.

g) For så vidt angår reintegreringen i det rwandiske samfund af de overlevende efter folkedrabet, de demobiliserede soldater og alle de andre fordrevne personer, opmuntrer og støtter Den Europæiske Union den rwandiske regering i dens bestræbelser på at lette denne proces, bl.a. ved at samarbejde med de relevante internationale organisationer.

Specielt giver Den Europæiske Union i samarbejde med andre internationale institutioner, som Verdensbanken, fortsat udtryk for, at den er indstillet på at støtte demobiliseringen af den rwandiske hær samt en plan for afvæbning, demobilisering, hjemsendelse og reintegration af de negative elementer (ex-far og interahamwe).

Den Europæiske Union er overbevist om, at spørgsmålet om afvæbning af de rwandiske væbnede grupper i Den Demokratiske Republik Congo samt afvæbningen af de øvrige væbnede grupper ikke kan løses med magt, men derimod ad frivillighedens vej og ved incitamenter som led i politiske forpligtelser mellem de berørte lande.

Den kræver på samme måde af alle staterne i regionen, at de afholder sig fra at støtte disse grupper militært. Den ser positivt på de programmer, som Rwandas regering har udarbejdet til reintegration af flygtninge, der vender tilbage til landet, og den opfordrer kraftigt den rwandiske regering til fortsat under sikre forhold at acceptere alle tidligere soldater og flygtninge, der ikke er impliceret i folkemordet eller i krigsforbrydelser, navnlig som led i den afvæbning, demobilisering, hjemsendelse og reintegration, der er fastsat i Lusaka- og Pretoria-aftalerne.

Artikel 5

Rådet noterer sig, at Kommissionen agter at bestræbe sig på at virkeliggøre målene og prioriteterne i denne fælles holdning, bl.a. på grundlag af relevante fællesskabsforanstaltninger.

Artikel 6

Den Europæiske Union arbejder i forbindelse med gennemførelsen af denne fælles holdning tæt sammen med FN, Den Afrikanske Union og andre berørte organisationer.

Artikel 7

Gennemførelsen af denne fælles holdning kontrolleres regelmæssigt. Denne fælles holdning tages op til fornyet behandling inden tolv måneder.

Artikel 8

Fælles holdning 2001/799/FUSP ophæves hermed.

Artikel 9

Denne fælles holdning får virkning fra dagen for vedtagelsen.

Artikel 10

Denne fælles holdning offentliggøres i EF-Tidende.

Udfærdiget i Luxembourg, den 21. oktober 2002.

På Rådets vegne

P. S. Møller

Formand

(1) EFT L 236 af 20.9.2000, s. 1.

(2) EFT L 303 af 20.11.2001, s. 1.

(3) EFT L 87 af 4.4.1996, s. 1. Senest ændret af fælles aktion 2000/347/FUSP (EFT L 122 af 24.5.2000, s. 6).

(4) EFT L 184 af 13.7.2002, s. 24.